ટેડ એક કેમિકલ કંપનીમાં (છે સરનામાની જરૂર?) વેલ્ડર હતો. કામદારો અનેક ઝેરી રસાયણોનો ઉપયોગ કરતા. જેમકે સાયનાઈડ, ટોલ્યુંઓલ, કીટોન્સ, પ્થેલિક એનહાયડ્રાઈડ, ફોર્મલ્ડેહાઇડ, હાઇડ્રોક્લોરિક એસિડ, બેન્ઝીન, મોનોક્લોરોએસેટીક એસીડ, વિગેરે. આમાંનાં કેટલાંક રસાયણો જાણીતા કેન્સરજનક રસાયણ છે તો કેટલાક શંકાસ્પદ કેન્સર છે. અન્ય રસાયણ ચેતાતંત્ર, શ્વસનતંત્ર અને ચામડી પર અસર કરનારા છે. કામદારોમાં બોન કેન્સરથી માંડીને આખા શરીરે ડર્મેટાઈટિસ (ચામડીનો રોગ) થયાની ફરિયાદો હતી. યુનિયને કંપની સાથે કરેલા કરાર મુજબ કારખાનામાં વપરાતા દરેક પદાર્થોના રસાયણિક નામ, કંપનીમાં વપરાતા પદાર્થોની યાદી, કામદારોના મેડીકલ રેકોર્ડ અને રસાયણો સાથેના તેમના સંપર્ક અંગેના રેકોર્ડ ચોક્કસ સમયાંતરે આપવાના રહેતા. આ ઉપરાંત તમામ કામદારોને ફરજિયાત કલાસરૂમ ટ્રેનીગ આપવી જેમાં જોખમો, સુરક્ષાના સાધનો, માહિતીનો ઉપયોગ કેવી રીતે કરવો વિગેરે બાબતો શીખવવી એવું પણ નક્કી થયેલું. યુનિયનને જ્યારે જાણ થઈ કે કામદારોના પ્રજનનતંત્ર ઉપર અસર કરે તેવા તેમજ કેન્સરજનક રસાયણોના સંપર્કમાં પણ આવે છે ત્યારે યુનિટ નજીકની મેડિકલ કોલેજને એપીડેમીઓલોજીકલ સર્વે કરવાનું કામ પણ સોપ્યું ! આપણા દેશમાં હજુ યુનિયનો દ્વારા જે કરાર થાય છે તેમાં આવા મુદ્દાઓનો સમાવેશ થતો નથી.